Nuwe Maties-rektor “wil terugploeg”Prof Wim de Villiers en sy vrou Catherine (links), en dogter, Gera. Foto: US/Twitter De Villiers (55), ŉ oud-Matie en mediese dokter wat 24 jaar lank in Engeland en Amerika gestudeer en gewerk het, volg wyle prof Russel Botman op, wat in Junie onverwags oorlede is. De Villiers sal sy pos in 2015 opneem, maar die presiese datum is nog nie bekend nie. Prof Leopoldt Van Huyssteen, die US se bedryfshoof, bly intussen as waarnemende rektor en visekanselier aan. “Ek voel geëerd en is baie dankbaar vir dié geleentheid,” het De Villiers oor sy aanstelling gesê. “Stellenbosch is ŉ juweel in die kroon van hoëronderwys in Suid-Afrika, en met die regte leiding en goeie spanwerk kan ons ongekende hoogtes bereik – plaaslik en internasionaal.” “Ek het ŉ lang verbintenis met Stellenbosch, en lewer graag ŉ bydrae tot my alma mater. Ek kom van ver af, maar is ook hiervandaan. Ek het ŉ wonderlike opvoeding en baie geleenthede gekry danksy Stellenbosch. Nou is dit my verantwoordelikheid om terug te ploeg.” De Villiers meen die US is ŉ “volwasse universiteit” wat “globaal moet kompeteer”. Hy is beïndruk met die feit dat Maties die eerste keer onder die wêreld se top 300 universiteite ingeskuif het op die Times Higher Education-ranglys vir 2014/15. “Ek besef rangordes is in sekere opsigte problematies, maar dis die globale akademiese ‘geldeenheid’ van ons era. Deur op ons sterkpunte te fokus, kan ons nog verder klim. Die US-handelsnaam is ondergewaardeer.” Hy meen die US se meertaligheidsbeleid, wat op 22 November deur die Universiteitsraad aanvaar is en voorsiening maak vir die verhoging van die lesingsaanbod in Afrikaans sowel as Engels, sal help om meer internasionale studente en dosente te lok. “Ons moet net sorg dat die taalbeleid en -plan reg toegepas word. Ek het oorsee besef wat Afrikaans vir my beteken, so ek is bly ons bou dit akademies uit – maar so ook Engels, wat jou toegang tot die res van die wêreld gee.” De Villiers meen Maties moet ŉ studente-ervaring hê wat “aangenaam, verwelkomend en gasvry” is – “in ŉ inklusiewe omgewing”. Hy is “verbind tot voortgesette transformasie om die ongelykhede van die verlede aan te spreek”, en steun die US se Institusionele Voorneme en Strategie.